送張天覺
作者：孔平仲
朝代：宋

paragraphs: 車上不須舞，途窮不須泣。
萬事倏忽如疾風，莫以乘車輕戴笠。
愛君清，如玉立。
愛君直，朱弦急。
膽肝磊落貯星斗，意氣軒騰脫羈縶。
聖明天子聚羣材，下至椽杙猶收拾。
况君屢薄青雲飛，暫爾低回豈長蟄。
我亦區區有心者，海水期君更注挹。
蕭蕭江路澀，烟濛客帆濕。
惜君又作千里行，欲別還留手重執。